Anexa nr.1

la Hotărîrea Consiliului de administraţie

al Băncii Naţionale a Moldovei

nr. 188 din 25 septembrie 2014

**REGULAMENT**

**cu privire la operaţiunile de piaţă monetară ale Băncii Naţionale a Moldovei**

**Capitolul I**

**Dispoziţii generale**

1. Prezentul regulament stabilește principiile generale, instrumentele, condițiile, criteriile și procedurile de desfășurare a operațiunilor de piață monetară ale Băncii Naționale a Moldovei, atribuțiile și responsabilitățile participanților la aceste operațiuni, activele eligibile pentru tranzacționare și pentru garantarea operațiunilor de furnizare de lichiditate, procedurile de decontare a operațiunilor și sancțiunile care urmează a fi aplicate în cazul neîndeplinirii obligațiilor de către participanți.
2. Operaţiunile de piaţă monetară ale Băncii Naţionale se efectuează la iniţiativa Băncii Naţionale cu participanții eligibili în vederea gestionării lichidităților de pe piață, direcționării ratelor dobînzilor și indicării orientării politicii monetare. Banca Națională stabilește instrumentul care urmează a fi utilizat, termenele și condițiile de efectuare a acestor operațiuni.
3. În sensul prezentului regulament se definesc următoarele noţiuni:
4. **acordare de credite garantate** - operaţiune în cadrul căreia, în scopul furnizării de lichiditate, Banca Naţională acordă credite participanților eligibili, aceștia păstrînd proprietatea asupra activelor eligibile depuse ca garanţie;
5. **active eligibile pentru tranzacționare și pentru garantare** – valori mobiliare de stat (în continuare – VMS), certificatele Băncii Naționale a Moldovei, precum și alte active financiare eligibile stabilite de Banca Națională;
6. **active (VMS) echivalente** – VMS echivalente celor vîndute/procurate în cadrul unei tranzacții repo/reverse repo. VMS se consideră echivalente dacă au fost emise de același emitent, în cadrul aceleiași emisiuni, sunt de același tip, valoare nominală, descriere și în aceeași cantitate;
7. **apel în marjă** - o procedură aplicată în cadrul operațiunilor de furnizare de lichiditate, prin care Banca Națională solicită participanților eligibili să furnizeze active suplimentare în cazul în care valoarea activelor-garanție, măsurată în mod regulat, scade sub un anumit nivel. Pentru a reduce frecvența apelurilor în marjă Banca Națională aplică un prag de declanșare;
8. **atragere de depozite la termen** - operaţiune cu scadenţă prestabilită, în cadrul căreia, în scopul absorbţiei de lichiditate, Banca Naţională atrage depozite de la participanții eligibili;
9. **certificatele Băncii Naţionale a Moldovei (în continuare - certificatele BNM)** - titluri de creanță emise de Banca Națională în calitate de instrumente ale pieței monetare. Certificatele BNM se emit cu scont și sunt răscumpărate la scadență la valoarea nominală, avînd termenul de circulație pînă la un an;
10. **data decontării -** data la care se efectuează decontările aferente operaţiunilor de piaţă monetară. Data decontării poate fi numai în zilele lucrătoare;
11. **data scadenţei** - data la care se efectuează răscumpărarea valorilor mobiliare de stat, a certificatelor BNM de către emitent; data la care expiră o operațiune de piață monetară a Băncii Naționale;
12. **emitere de certificate** **ale BNM** - operaţiune în cadrul căreia, în scopul absorbţiei de lichiditate, Banca Naţională vinde certificate ale BNM băncilor şi, prin intermediul acestora, Fondului de garantare a depozitelor în sistemul bancar;
13. **licitaţie -** o procedură prin care Banca Națională furnizează lichiditate pe piață sau retrage lichiditate de pe piață pe baza ofertelor prezentate de participanții aflați în concurență;
14. **licitație rapidă –** procedură de licitație folosită de Banca Națională pentru operațiuni de reglaj fin atunci cînd se consideră a fi necesar un impact rapid asupra situației lichidității de pe piață. Licitațiile rapide se execută în mod obișnuit într-un interval de 90 de minute din momentul anunțării licitației;
15. **licitație standard –** o procedură de licitație folosită de Banca Națională în cadrul operațiunilor sale de piață monetară regulate. Banca Națională anunță participanții despre condițiile licitației standard în ziua lucrătoare premergătoare zilei de desfășurare a licitației. Toți participanții eligibili au dreptul de a prezenta oferte în cadrul licitațiilor standard;
16. **marjă de ajustare a valorii (haircut)** – măsură de control al riscurilor aplicată activelor-garanție folosite în tranzacțiile repo șila acordarea de credite garantate prin care Banca Națională calculează valoarea activelor-garanție ca valoare de piață a activelor minus un anumit procent (marjă de ajustare a valorii);
17. **metoda preţului multiplu/ratei multiple -** metoda de desfăşurare a licitaţiilor care presupune satisfacerea ofertelor cîştigătoare la nivelul preţurilor/ratelor propuse de către participanţii la licitaţie;
18. **prag de declanșare –** un nivel prestabilit al valorii lichidității furnizate la care se transmite un apel în marjă;
19. **proceduri bilaterale**- proceduri prin care Banca Naţională încheie tranzacţii cu unul sau mai mulţi participanţi, fără a folosi proceduri de licitaţie;
20. **repo (cumpărări reversibile)** - operaţiune de cumpărare de către Banca Naţională a activelor eligibile de la participanții eligibili, în scopul furnizării de lichiditate, cu angajamentul acestora de a răscumpăra respectivele active sau alte active echivalente la o dată ulterioară şi la un preţ anumit, stabilit la data încheierii tranzacţiei;
21. **reverse repo (vînzări reversibile)** - operaţiune de vînzare de către Banca Naţională a activelor eligibile participanților eligibili, în scopul absorbţiei de lichiditate, cu angajamentul Băncii Naţionale de a răscumpăra respectivele active sau alte active echivalente la o dată ulterioară şi la un preţ anumit, stabilit la data încheierii tranzacţiei;
22. **tranzacții simple** - tranzacţii în cadrul cărora, în scopul absorbţiei/livrării de lichiditate, Banca Naţională vinde/cumpără definitiv VMS din/în portofoliul propriu şi care implică transferul proprietăţii asupra VMS de la vînzător la cumpărător.
23. În prezentul regulament se aplică, de asemenea, noţiunile definite în:
24. Regulamentul cu privire la plasarea şi răscumpărarea valorilor mobiliare de stat în formă de înscrieri în conturi, aprobat prin Hotărîrea Consiliului de administraţie al Băncii Naţionale a Moldovei nr.96 din 17 mai 2013 şi de către Ministerul Finanţelor al Republicii Moldova cu nr.13/2-1/133 din 17 mai 2013 (Monitorul Oficial al Republicii Moldova, 2013, nr.125-129, art.887);

2) Regulamentul cu privire la Sistemul de înscrieri în conturi ale valorilor mobiliare, aprobat prin Hotărîrea Consiliului de administraţie al Băncii Naţionale a Moldovei nr.250 din 25 octombrie 2012 (Monitorul Oficial al Republicii Moldova, 2012, nr.252-253, art.1547), cu modificările și completările ulterioare.

**Capitolul II**

**Participanţii eligibili**

1. Participanții eligibili cu care Banca Națională desfășoară operațiuni de piață monetară sunt băncile licențiate de Banca Națională.

Fondul de garantare a depozitelor în sistemul bancar (în continuare – Fondul de garantare a depozitelor) este în drept să participe doar la operațiunile de emitere a certificatelor BNM prin intermediul băncilor.

1. Pentru participarea la operațiunile de piață monetară participanții eligibili trebuie să aibă calitatea de participant la Sistemul automatizat de plăți interbancare (SAPI), iar pentru participarea la operațiunile de piață monetară ce implică tranzacții cu VMS și/sau certificatele BNM participanții eligibili și Fondul de garantare a depozitelor trebuie să aibă și calitatea de participant la Sistemul de înscrieri în conturi ale valorilor mobiliare (SIC).

Participanții eligibili trebuie să dispună de personal calificat şi de dotări tehnice corespunzătoare (Bloomberg Professional Service, „Mesaje interbancare”, echipamente de comunicaţii specifice - telefon, fax, etc.).

1. Pentru a putea participa la operațiunile de piață monetară ale Băncii Naționale a Moldovei fiecare participant eligibil trebuie să încheie cu Banca Națională un acord de participare la operațiunile de piață monetară ale Băncii Naționale a Moldovei (anexa nr.1).

**Capitolul III**

**Operațiuni de piață monetară și proceduri de derulare**

*Secțiunea 1. Prevederi generale*

1. În funcție de obiective, periodicitate și proceduri, operațiunile de piață monetară ale Băncii Naționale a Moldovei se împart în următoarele categorii:
   * 1. operațiuni principale – operațiuni periodice de refinanțare sau, după caz, operațiuni de absorbție de lichiditate, care dețin un rol fundamental în realizarea obiectivelor operațiunilor de piață monetară ale Băncii Naționale, derulate cu frecvență săptămînală, pe baza licitațiilor standard și cu scadența, de regulă, la una sau două săptămîni. Toți participanții eligibili pot depune oferte de participare la licitațiile pentru operațiunile principale. Pentru a transmite pieței semnalele politicii monetare, Banca Națională aplică la aceste operațiuni rata de bază;
     2. operațiuni de reglaj fin – operațiuni care se execută ad-hoc pentru gestionarea situației lichidității de pe piață și pentru direcționarea ratelor dobînzilor, în special pentru atenuarea efectelor asupra ratelor dobînzilor determinate de fluctuații neașteptate ale lichidității de pe piață. Aceste operațiuni pot fi efectuate în ultimele zile ale perioadei de menţinere a rezervelor obligatorii, pentru contracararea dezechilibrelor de lichiditate acumulate de la furnizarea/absorbţia de lichiditate din cadrul ultimei operaţiuni principale.

Operaţiunile de reglaj fin pot lua forma operaţiunilor de furnizare sau de absorbţie de lichiditate, frecvenţa şi scadenţa acestora nu este standardizată. Operaţiunile de reglaj fin sunt efectuate în mod normal prin licitaţii rapide sau proceduri bilaterale;

* + 1. operațiuni structurale – operațiuni efectuate cu toți participanții eligibili, prin licitaţii standard şi prin proceduri bilaterale, atunci cînd este necesară ajustarea poziţiei structurale a Băncii Naţionale faţă de sectorul financiar (periodic sau ocazional). Frecvenţa acestor operaţiuni poate fi regulată sau neregulată, iar scadenţa lor standardizată sau nestandardizată.

În cadrul operaţiunilor structurale, Banca Naţională poate efectua operaţiuni de refinanțare pe termen mai lung. De regulă, Banca Naţională nu foloseşte aceste operaţiuni pentru a transmite semnale pieţei şi prin urmare acceptă ratele care îi sunt propuse.

Operațiunile de refinanțare pe termen mai lung se execută, de regulă, sub formă de licitaţii la rată variabilă. Periodic, Banca Naţională poate indica volumul de refinanțare care urmează să fie alocat în licitaţiile viitoare. În situaţii excepţionale Banca Naţională poate executa operaţiuni de refinanțare pe termen mai lung şi prin intermediul licitaţiilor la rată fixă.

1. Banca Națională efectuează operațiuni pe piața monetară, utilizînd următoarele tipuri de instrumente:
   * 1. tranzacții repo/reverse repo cu active eligibile;
     2. tranzacții simple (vînzări și cumpărări definitive de VMS);
     3. acordare de credite garantate cu active eligibile;
     4. emitere de certificate ale BNM;
     5. atragere de depozite la termen;
     6. tranzacții swap valutar.
2. Activele eligibile pentru garantare sunt VMS, certificatele BNM, precum și alte categorii de active financiare eligibile, stabilite de Banca Națională.
3. Activele eligibile pentru garantare trebuie să îndeplinească următoarele condiţii, în mod cumulativ, după caz:
   * 1. să fie în proprietatea participantului eligibil;
     2. să nu fie gajate sau sechestrate;
     3. să aibă o scadenţă ulterioară scadenţei operaţiunii efectuate, cu excepţia activelor acceptate ca garanţie pentru creditele acordate prin proceduri bilaterale;
     4. să nu fie emise de participantul eligibil.
4. Activele eligibile pentru tranzacționare în cadrul tranzacțiilor repo/reverse repo și tranzacțiilor simple sunt VMS.

*Secțiunea 2. Tranzacții repo/reverse repo cu active eligibile*

1. Tranzacțiile repo/reverse repo pot fi utilizate în cadrul operațiunilor principale, operațiunilor de reglaj fin și operațiunilor structurale.
2. În cazul tranzacțiilor repo, sunt eligibile VMS emise public şi înregistrate în contul nr.I al participanţilor la SIC la Banca Națională.
3. Banca Naţională poate fi atît cumpărătorul iniţial (repo), cît şi vînzătorul iniţial al VMS (reverse repo).
4. Pe perioada tranzacției repo/reverse repo cu active eligibile proprietatea asupra respectivelor active este transferată creditorului.
5. La data scadenței unei tranzacţii repo/reverse repo cumpărătorul iniţial al VMS este obligat să vîndă aceleaşi VMS sau VMS echivalente, iar vînzătorul iniţial – să le răscumpere. Data scadenţei unei tranzacţii repo/ reverse repo poate fi modificată cu acordul ambelor părţi.
6. La efectuarea tranzacției repo termenul de la data scadenței acesteia pînă la data scadenței VMS livrate în cadrul tranzacției nu poate fi mai mic de trei zile lucrătoare.
7. În cadrul tranzacțiilor repo sunt acceptate doar obligațiunile de stat care au data plății dobînzii (cuponului) ulterioară datei scadenței tranzacției repo.
8. Prețul de răscumpărare al activelor eligibile pentru tranzacționare, care fac obiectul tranzacțiilor repo/reverse repo se compune din prețul de vînzare și dobînda datorată la scadență, aferentă valorii respectivelor active vîndute. Rata dobînzii aplicată este rata dobînzii nominale cu convenția NUMĂR DE ZILE /365.
9. La efectuarea operaţiunilor repo/reverse repo, Banca Naţională stabileşte preţul de cumpărare/vînzare a VMS.

La stabilirea prețului de cumpărare/vînzare, se determină prețul de piață al VMS care se diminuează la tranzacțiile repo cu o marjă de ajustare a valorii stabilită de Banca Naţională.

1. Pentru menţinerea procentului iniţial de garantare a tranzacţiei, stabilit de Banca Naţională, în cazul în care preţul de piaţă al VMS, procurate de Banca Naţională în calitate de cumpărător iniţial în cadrul tranzacţiei repo a scăzut esențial, Banca Naţională este în drept să ceară o garanție suplimentară în formă de VMS sau mijloace financiare suplimentare (apel în marjă).

În cazul în care valoarea ajustată a VMS, în urma reevaluării acestora, depășește cu un anumit nivel valoarea lichidității acordate plus dobînda acumulată pînă la data reevaluării, Banca Națională poate să returneze participantului eligibil excesul de garanții livrate suplimentar, la solicitarea acestuia.

*Secțiunea 3. Tranzacții simple*

1. Tranzacțiile simple se referă la operațiunile prin care Banca Națională cumpără sau vinde definitiv VMS pe piață. Aceste operațiuni se efectuează numai în scopuri structurale.
2. O tranzacție de vînzare/cumpărare presupune transferul complet al proprietății de la vînzător la cumpărător, fără a implica o retrocesiune a proprietății. Tranzacțiile se efectuează în conformitate cu convențiile de piață privind instrumentul folosit în tranzacție.
3. Caracteristicile operaționale ale tranzacțiilor sunt următoarele:
   * 1. acestea pot lua forma unor operațiuni de furnizare de lichiditate (cumpărări definitive) sau de absorbție de lichiditate (vînzări definitive);
     2. frecvența lor nu este standardizată;
     3. sunt efectuate prin intermediul procedurilor bilaterale și prin licitații.
4. În cadrul acestor tranzacții se folosesc numai VMS disponibile pentru vînzare, emise public şi înregistrate în contul nr.I al participanţilor în SIC la Banca Națională.

*Secțiunea 4. Acordarea de credite garantate cu active eligibile*

1. Banca Națională poate acorda credite garantate în cadrul operațiunilor principale, operațiunilor structurale și operațiunilor de reglaj fin.
2. Banca Națională acordă băncilor credite în moneda națională în condiţii stabilite periodic de aceasta și garantate cu activele eligibile indicate la art.18 alin.(1) din Legea nr.548-XIII din 21 iulie 1995 cu privire la Banca Națională a Moldovei (Monitorul Oficial al Republicii Moldova, 1995, nr.56-57, art.624), cu modificările şi completările ulterioare.
3. Banca Națională va proceda la acordarea creditului după constituirea garanției de către participant.
4. Valoarea activelor eligibile depuse ca garanție trebuie să acopere pe deplin creditul acordat, dobînda și alte plăți aferente.
5. Banca Naţională determină valoarea activelor acceptate ca garanție atît la momentul acordării creditelor, cît şi pe perioada utilizării acestora în conformitate cu Normele cu privire la modul de determinare a valorii activelor acceptate de Banca Naţională ca garanţii la acordarea creditelor băncilor, aprobate prin Hotărîrea Consiliului de administrație al Băncii Naționale a Moldovei nr.263 din 3 decembrie 2009, în vigoare din 11 decembrie 2009. Extrasul din aceste Norme este publicat pe pagina-web oficială a Băncii Naționale.
6. În cazul creditelor garantate cu VMS, prevederile punctului 22 din prezentul regulament se aplică corespunzător.
7. Procedura de garantare a creditelor este stabilită în actele normative ale Băncii Naționale.
8. Rata dobînzii aplicată la acordarea creditelor garantate este rata dobînzii nominale, cu convenția NUMĂR DE ZILE /365.

*Secțiunea 5. Emiterea de certificate ale BNM*

1. Certificatele BNM reprezintă titluri de creanță ce consemnează obligația Băncii Naționale față de deținătorii acestor instrumente și pot fi emise în cadrul operațiunilor principale, operațiunilor de reglaj fin și operațiunilor structurale în scopul absorbţiei de lichiditate.
2. Banca Națională emite certificate pe termen de pînă la un an în moneda națională, în formă dematerializată, prin intermediul licitațiilor standard și rapide.
3. Evidenţa şi confirmarea dreptului de proprietate asupra certificatelor BNM se efectuează prin înregistrări în conturi în SIC la Banca Naţională.
4. Valoarea nominală a unui certificat constituie 1000 lei moldoveneşti. Diferenţa dintre preţul de vînzare şi valoarea nominală reprezintă dobînda plătită deţinătorului la scadenţă. Rata dobînzii aplicată este rata dobînzii nominale, cu convenția NUMĂR DE ZILE/365.
5. Banca Națională atribuie fiecărei emisiuni de certificate un număr de înregistrare de stat (cod unic de identificare ISIN), determinat conform Metodei de calcul al numărului de înregistrare de stat (cod ISIN), (anexa nr.2). Condiţiile detaliate de emitere a fiecărei emisiuni de certificate ale BNM sunt stabilite în Certificatul global al emisiunii de certificate ale Băncii Naţionale a Moldovei.
6. Certificatele BNM se tranzacţionează pe piaţa secundară, care include totalitatea operaţiunilor de vînzare, de cumpărare şi alte operaţiuni cu certificatele BNM aflate în circulaţie şi negrevate.
7. Operaţiunile pe piaţa secundară cu certificatele BNM se vor efectua de către participanții eligibili şi Fondul de garantare a depozitelor pe parcursul termenului de circulaţie, de la data emiterii certificatelor şi pînă la data limită de tranzacţionare - două zile lucrătoare anterioare datei scadenţei.
8. Fondul de garantare a depozitelor va încheia cu Banca Națională un acord de participare la operațiunile de emitere a certificatelor Băncii Naționale a Moldovei (anexa nr.3).
9. Activitatea băncilor la prestarea serviciilor de intermediere pentru participarea Fondului de garantare a depozitelor la licitațiile de emitere a certificatelor BNM include următoarele:

1) încheierea contractului de prestare a serviciilor pentru tranzacţiile cu certificatele BNM;

2) recepţionarea, verificarea ordinelor de cumpărare a certificatelor BNM şi transmiterea lor prin intermediul platformei unice de tranzacționare în cadrul ofertei de participare la licitaţie;

3) notificarea executării sau neexecutării ordinelor de cumpărare a certificatelor BNM.

1. Fondul de garantare a depozitelor va comunica Băncii Naţionale denumirea băncii cu care a încheiat contractul de prestare a serviciilor în procesul emiterii certificatelor BNM.
2. Banca nu va solicita de la Fondul de garantare a depozitelor rezervarea mijloacelor băneşti în vederea executării ordinelor de cumpărare a certificatelor BNM. Fondul de garantare a depozitelor asigură disponibilitatea mijloacelor băneşti necesare în contul său curent la Banca Naţională, conform prevederilor acordului de participare la operațiunile de emitere a certificatelor BNM.
3. Plăţile pentru vînzarea şi răscumpărarea certificatelor BNM se efectuează strict între Banca Naţională şi Fondul de garantare a depozitelor, în conformitate cu prevederile acordului indicat la punctul 42 din prezentul regulament.

*Secțiunea 6. Atragerea de depozite la termen*

1. Atragerea de depozite la termen se efectuează în moneda națională, numai în scopuri de reglaj fin în vederea absorbției de lichiditate de pe piață.
2. Depozitele atrase de la participanții eligibili sunt la termen (cu scadența maximă pînă la un an) și au o rată fixă a dobînzii.
3. În cazul atragerii de către Banca Națională a depozitelor de la participanții eligibili, rata dobînzii aplicată depozitului este rata dobînzii nominale, calculată pe baza convenției NUMĂR DE ZILE/365. Dobînda se calculează din data înregistrării sumei în contul de depozit al participantului eligibil la Banca Naţională, pînă la data rambursării acesteia. Pentru ziua în care Banca Naţională rambursează participantului eligibil suma depozitului dobînda nu se calculează. Dobînda la depozitele plasate la Banca Naţională se achită concomitent cu rambursarea sumei depozitului participantului eligibil.
4. Atragerea de depozite la termen se desfășoară prin proceduri bilaterale sau prin licitații rapide.
5. Frecvența cu care sunt atrase depozitele este neregulată și scadența acestora este nestandardizată.
6. Mijloacele băneşti ale participanților eligibili plasate în conturile de depozit la Banca Naţională nu constituie rezerve obligatorii.
7. Cedarea drepturilor asupra depozitelor participanților eligibili plasate la Banca Naţională unei terţe persoane nu se admite, iar termenul depozitelor plasate la Banca Naţională nu poate fi prelungit.

*Secțiunea 7. Tranzacțiile swap valutar*

1. Tranzacțiile swap valutar se efectuează în cadrul operațiunilor de reglaj fin.
2. Condițiile de realizare de către Banca Națională a tranzacțiilor swap valutar pe piața valutară interbancară sunt stabilite în Regulamentul privind efectuarea operațiunilor pe piața valutară interbancară a Republicii Moldova, aprobat prin Hotărîrea Consiliului de administrație al Băncii Naționale a Moldovei nr.8 din 24 ianuarie 2013 (Monitorul Oficial al Republicii Moldova, 2013, nr.36-40, art.234), cu modificările și completările ulterioare.

**Capitolul IV**

**Mijloacele tehnice utilizate pentru desfăşurarea**

**operaţiunilor de piaţă monetară**

1. Operațiunile de piață monetară se efectuează prin intermediul platformei unice de tranzacționare, dacă prezentul regulament nu prevede altfel. Operațiunile de emitere a certificatelor BNM se efectuează prin BAS (Bloomberg Auction System), operațiunile de acordare de credite garantate cu active eligibile/atragere de depozite la termen – prin FXGO (Bloomberg Professional Service FX, Precious Metals&Money Market trading platform), iar tranzacțiile simple – prin BAS.
2. Doar Banca Naţională şi participanții eligibili au acces la platforma unică de tranzacționare prin intermediul reprezentanţilor autorizaţi.
3. Participanții eligibili în calitate de utilizatori ai platformei unice de tranzacționare sunt obligaţi:
   * 1. să respecte regulile de utilizare a sistemului;
     2. să desemneze şi să asigure înregistrarea în sistem a cel puţin două persoane ca utilizatori cu dreptul de a efectua tranzacţii şi să prezinte la Banca Naţională lista acestor persoane (anexa nr.4), precum şi informația privind modificările intervenite, în cel mai scurt timp;
     3. să se asigure că persoanele desemnate sunt instruite să utilizeze platforma şi o utilizează în modul corespunzător;
     4. să anunţe Banca Naţională în timp util despre dificultăţile ce apar în utilizarea platformei unice de tranzacționare.
4. În cazuri excepţionale, ţinînd cont de natura problemelor, momentul declanşării acestora şi de numărul de participanţi la licitaţie care s-au confruntat cu dificultăţi în utilizarea platformei la desfăşurarea licitaţiilor, Banca Naţională poate aplica una din opţiunile alternative după cum urmează:
   * 1. opţiunea A - să prelungească intervalul de timp pentru recepţionarea ofertelor;
     2. opţiunea B - să amîne licitaţia pentru ziua următoare;
5. Opţiunea A se aplică în cazul în care au fost depistate erori în derularea operațiunii sau unul sau mai mulţi participanţi la licitaţii informează cu cel puţin 15 minute pînă la ora limită de recepţionare a ofertelor despre imposibilitatea accesării platformei. Banca Naţională poate prelungi timpul de recepţionare a ofertelor cel mult pînă la ora 16:00 ora locală.
6. Opțiunea B poate fi aplicată în cazul în care Banca Naţională decide că problemele apărute la utilizarea platformei nu pot fi soluţionate prin aplicarea opţiunii A.
7. Aplicarea opţiunilor alternative poate include, după caz, şi recepţionarea ofertelor pe suport hîrtie cu semnătura conducătorului participantului şi amprenta ştampilei, precum şi utilizarea în paralel a altor mijloace de comunicaţie – e-mail sau fax.
8. Banca Naţională va informa imediat utilizatorii platformei unice de tranzacționare despre declanşarea opţiunilor alternative şi acţiunile ce urmează a fi întreprinse de către aceştia.
9. În cazul tranzacțiilor repo/reverse repo, pentru depunerea ofertelor, expedierea comunicatului privind rezultatele licitației și schimbul de alte informații între Banca Națională și participanții eligibili se utilizează sistemul „Mesaje interbancare” prin componenta de transport a SAPI.

În cazuri excepționale, cînd sistemul „Mesaje interbancare” este indisponibil, poate fi utilizat:

* + 1. suportul magnetic conform standardului stabilit în aplicaţia „Mesaje interbancare”, versiunea „Bănci comerciale”, cu prezentarea simultană a documentului original;
    2. suportul hîrtie cu semnătura conducătorului participantului şi amprenta ştampilei.

1. În situația în care participantul a transmis ofertele de participare la licitaţii pe suport magnetic sau hîrtie, acesta va prezenta explicaţii în scris Băncii Naţionale, indicînd motivul.

**Capitolul V**

**Proceduri de licitație**

*Secțiunea 1. Prevederi generale*

1. Operațiunile de piață monetară ale Băncii Naționale a Moldovei se efectuează, în mod normal, prin intermediul licitațiilor.
2. Licitațiile sunt de două tipuri: licitații standard și licitații rapide. Procedurile pentru licitațiile standard și licitațiile rapide sunt identice, cu excepția intervalului de timp dintre momentul anunțării licitației și momentul începerii recepționării ofertelor, precum și a numărului de participanți.
3. În cazul licitației standard, Banca Națională anunță participanții despre condițiile licitației în ziua lucrătoare premergătoare zilei de desfășurare a licitației.
4. Operațiunile principale și operațiunile structurale se efectuează prin intermediul licitațiilor standard. Toți participanții eligibili pot participa la licitații standard.
5. Licitațiile rapide se utilizează numai la efectuarea operațiunilor de reglaj fin și se desfășoară într-un interval de timp de 90 de minute din momentul anunțării licitației.
6. Procedura licitației se execută în următoarele etape operaționale:
   * 1. anunțarea licitației;
     2. transmiterea de către participanții eligibili a ofertelor de participare la licitație și, după caz, a listei activelor eligibile disponibile;
     3. alocarea în cadrul licitației;
     4. notificarea rezultatelor individuale ale alocării;
     5. decontarea tranzacțiilor.
7. În scopul determinării sumelor de alocat în cadrul licitaţiilor, Banca Națională poate să creeze o comisie de licitație.
8. Banca Naţională poate desfăşura licitaţii la rată fixă (adjudecarea volumului) sau la rată variabilă (adjudecarea ratei dobînzii).

În cadrul licitaţiei la rată fixă, Banca Naţională indică în avans rata dobînzii, iar ofertele participanților vor conţine o singură opţiune pentru suma ce urmează a fi tranzacţionată.

În cadrul licitaţiei la rată variabilă, Banca Naţională poate indica în avans minimul/maximul acceptat pentru rata dobînzii (prețul), iar ofertele participanților vor conţine, pentru fiecare rată a dobînzii/preț, suma ce urmează a fi tranzacţionată. Participanții pot depune oferte în număr nelimitat, cu excepția tranzacțiilor repo/reverse repo, pentru care se acceptă pînă la 5 oferte. Pentru licitațiile de atragere a depozitelor și cele de acordare a creditelor garantate cu active eligibile se acceptă o singură ofertă.

1. Operațiunile principale se efectuează în conformitate cu un calendar orientativ prestabilit, publicat pe pagina-web oficială a Băncii Naționale. Calendarul se publică înainte de începutul anului pentru care este valabil.

*Secțiunea 2. Anunțarea licitației*

1. Banca Națională comunică despre desfășurarea și condițiile licitației prin expedierea participanților a anunțului care va cuprinde următoarele elemente, a căror enumerare nu este limitativă:
   * 1. data licitaţiei;
     2. tipul instrumentului care urmează a fi folosit;
     3. data începerii operațiunii (data decontării);
     4. data scadenței operațiunii / VMS sau a certificatelor BNM;
     5. tipul licitației (licitație la rată fixă sau la rată variabilă);
     6. metoda de alocare (prețuri multiple sau preț unic);
     7. volumul prevăzut pentru operațiune (dacă este cazul);
     8. rata dobînzii (în cazul licitației cu rata fixă);
     9. minimul/maximul ratei dobînzii/prețului acceptat (dacă este cazul);
     10. limita minimă/maximă a ofertei participantului (dacă este cazul);
     11. valoarea nominală a unui certificat al BNM;
     12. marja de ajustare a valorii VMS (în cazul tranzacţiilor repo);
     13. codul ISIN al emisiunii VMS și al certificatelor BNM (dacă este cazul);
     14. ora începerii recepţionării ofertelor;
     15. ora limită de recepţionare a ofertelor;
     16. activele eligibile pentru garantare şi marja de ajustare a valorii activelor (în cazul acordării de credite).

*Secţiunea 3. Transmiterea de către participanții eligibili a ofertelor*

*de participare la licitație*

1. Participanții vor transmite ofertele în ziua desfășurării licitației, în termenul prevăzut în anunț.
2. Participanții sunt responsabili de transmiterea ofertelor şi sunt în drept să modifice sau să revoce ofertele transmise cu condiția încadrării în termenul de transmitere a ofertelor prevăzut în anunțul licitației.

După ora limită de recepţionare a ofertelor nu se admite modificarea sau revocarea ofertelor transmise, acestea constituind angajamente ferme ale participanților.

1. Ofertele transmise după expirarea termenului de transmitere a ofertelor prevăzut în anunţul licitaţiei nu vor fi validate.

Ofertele ce conţin sume sub suma minimă sau peste suma maximă anunţată de Banca Naţională ori rate ale dobînzii sub rata minimă sau peste rata maximă anunţată nu vor fi validate, dacă aceste elemente sunt specificate în anunţul licitaţiei. În cazul acordării de credite, nu vor fi validate și acele oferte în care sunt propuse pentru garantare alte active eligibile decît cele indicate în anunțul licitației.

1. Suma cumulată a opţiunilor unui participant eligibil nu va putea depăşi suma anunţată de Banca Naţională. În caz contrar, ofertele acestuia nu vor fi validate.
2. Ofertele transmise de participanți pentru operațiunea respectivă vor conţine:
   * 1. volumul oferit;
     2. rata dobînzii/preţul.

În cadrul operațiunilor de emitere a certificatelor BNM, ofertele transmise de participanți în numele Fondului de garantare a depozitelor, în rubrica respectivă vor conține cifra „2” și, separat prin virgulă, numărul de identificare din SIC atribuit Fondului de garantare a depozitelor.

1. Ofertele transmise de participanți vor conţine opţiuni pentru ratele dobînzii, care se exprimă în procente și se indică cu două semne după virgulă sau prețuri, care se exprimă în procente către valoarea nominală și se indică cu două semne după virgulă pentru VMS și cu patru semne după virgulă pentru certificatele BNM.
2. Concomitent cu ofertele de participare, în cadrul tranzacţiilor repo, participanții vor expedia la Banca Naţională o confirmare privind VMS propuse Băncii Naţionale pentru tranzacţia repo. Confirmarea va conţine următoarele elemente, a căror enumerare nu este limitativă:

1) data licitației;

2) descrierea VMS;

3) codul ISIN al VMS;

4) cantitatea VMS.

1. La acordarea creditelor garantate cu active eligibile participanții, concomitent cu ofertele de participare, vor expedia la Banca Naţională o confirmare care conține data licitației, lista activelor eligibile disponibile pentru garantare, caracteristicile şi valoarea acestora, precum și alte elemente după caz.

*Secţiunea 4. Alocarea în cadrul licitaţiei*

1. Pentru licitaţia la rată fixă, în cazul în care suma cumulată a ofertelor depăşeşte suma de alocat de către Banca Naţională, ofertele depuse se onorează în mod proporțional, pe baza raportului dintre suma de alocat şi suma agregată a ofertelor.
2. Pentru licitaţia la rată variabilă onorarea opţiunilor se face crescător sau descrescător, pînă se ajunge la nivelul la care cererea satisface oferta sau la nivelul la care sunt realizate obiectivele de politică monetară ale Băncii Naţionale, după cum urmează:

1) în cazul furnizării de lichiditate (cumpărări definitive de VMS, operaţiuni repo cu VMS şiacordare de credite garantate cu active eligibile): în ordine descrescătoare a ratelor/crescătoare a preţurilor, începînd cu opţiunea care are rata dobînzii cea mai mare/preţul cel mai mic;

2) în cazul absorbţiei de lichiditate (vînzări definitive de VMS, operaţiuni reverse repo cu VMS, emitere de certificate ale BNM, atragere de depozite): în ordine crescătoare a ratelor/descrescătoare a preţurilor, începînd cu opţiunea care are rata dobînzii cea mai mică/preţul cel mai mare.

1. Dacă volumul ofertelor depuse de către participanții eligibili depăşeşte volumul prevăzut pentru operațiune şi la nivelul marginal (minim/maxim) acceptat al ratei dobînzii/prețurilor au fost depuse mai multe oferte, executarea lor se efectuează în mod proporţional, în conformitate cu raportul dintre suma rămasă de alocat și valoarea agregată a ofertelor la rata dobînzii marginale/prețul marginal.
2. În cazul tranzacționării VMS și emiterii certificatelor BNM, suma alocată fiecărui participant este rotunjită în sensul majorării pînă la cea mai apropiată valoare divizibilă cu valoarea nominală a unei VMS sau a unui certificat al BNM.
3. Metoda de alocare în cadrul licitațiilor la rata variabilă este metoda ratei multiple/preţului multiplu, care presupune onorarea ofertelor cîştigătoare la nivelul ratelor/preţurilor propuse de către participanţii la licitaţie. La alocarea în cadrul licitațiilor la rată variabilă poate fi aplicată procedura de licitație bazată pe metoda ratei uniforme, conform căreia ofertele tuturor participanților se onorează la rata dobînzii marginală.
4. În ziua desfășurării licitației, după recepționarea ofertelor, Banca Națională efectuează blocarea/transferul activelor eligibile acceptate pentru garantarea operațiunii de furnizare de lichiditate în volumul determinat de Banca Națională.

*Secţiunea 5. Anunţarea rezultatelor licitaţiei*

1. După încheierea licitaţiei, în aceeaşi zi, pînă la ora limită de anunţare a rezultatelor licitaţiei, Banca Naţională notifică participanților, prin intermediul platformei unice de tranzacționare sau prin alte modalități conform prezentului regulament, rezultatele individuale ale alocării în cadrul licitației. Totodată, aceștia au acces la informaţia despre rezultatele totale ale licitaţiei care, în funcție de tipul operațiunii, include:
   * 1. data licitației;
     2. tipul instrumentului;
     3. valoarea totală a ofertelor transmise de participanți;
     4. numărul ofertanților/ofertelor transmise;
     5. valoarea totală anunțată și cea alocată;
     6. rata dobînzii marginale/prețul marginal acceptate și procentul de alocare la rata dobînzii marginale/prețul marginal (în cazul licitațiilor la rata variabilă);
     7. rata minimă a ofertei, rata maximă a ofertei și rata medie ponderată/prețul mediu ponderat de alocare (în cazul licitațiilor bazate pe metoda ratei multiple);
     8. data începerii operațiunii (data decontării) și data scadenței acesteia.
2. În cazul tranzacției repo/reverse repo, după determinarea rezultatelor licitației, în aceeași zi, Banca Națională expediază participanților confirmarea de încheiere a tranzacției, care va include:
   * 1. codul ISIN și descrierea VMS;
     2. prețul de cumpărare (vînzare);
     3. prețul de răscumpărare;
     4. cantitatea;
     5. volumul tranzacției:
        + 1. la prețul de cumpărare-vînzare;
          2. la prețul de răscumpărare;
          3. la valoarea nominală.
3. La acordarea creditelor garantate cu active eligibile/acceptarea depozitelor, după determinarea rezultatelor licitației, în aceeași zi, participanților li se expediază o confirmare care include următoarele elemente:
   * 1. denumirea participantului;
     2. data încheierii tranzacției;
     3. tipul tranzacției;
     4. suma creditului/depozitului;
     5. moneda creditului/depozitului;
     6. data decontării;
     7. scadența creditului/depozitului;
     8. rata nominală a dobînzii;
     9. data plății dobînzii;
     10. convenția de calcul.

Concomitent, în cadrul operațiunilor de acordare a creditelor garantate cu active eligibile, Banca Națională expediază participanților confirmarea privind activele eligibile acceptate în calitate de garanție (anexa nr.5).

*Secțiunea 6. Decontarea operațiunilor de piață monetară*

1. Decontarea operaţiunilor de piaţă monetară se efectuează la data decontării, după punerea la dispoziție a activelor-garanție aferente operațiunii respective de furnizare de lichiditate sau în momentul în care punerea la dispoziție are loc, pe baza principiului livrare contra plată.
2. Operațiunile de piață monetară bazate pe licitații standard se decontează, de regulă, în prima zi lucrătoare care urmează după data licitației, iar operațiunile bazate pe licitații rapide – în ziua licitației. În unele cazuri, din motive de ordin operațional, Banca Națională poate stabili alte date de decontare pentru licitațiile standard și licitațiile rapide.
3. Participanții sunt obligați să asigure pe conturile lor curente la Banca Națională disponibilitatea de mijloace băneşti suficiente pentru efectuarea decontărilor operaţiunilor de absorbție de lichiditate la data decontării, la începutul etapei „Efectuarea plăţilor şi a compensării” a zilei operaţionale a SAPI, conform rezultatelor licitaţiei.
4. În cazul în care data decontării operațiunilor principale de absorbție a lichidității coincide cu data scadenței operațiunii efectuate anterior, participanţii asigură în conturile lor curente la Banca Naţională diferenţa între suma ce trebuie plătită Băncii Naționale și suma ce trebuie plătită de către Banca Națională în aceeași zi operațională.
5. Operaţiunile de procurare a certificatelor BNM de către Fondul de garantare a depozitelor sunt decontate din contul curent al Fondului deschis la Banca Naţională.
6. La data decontării tranzacțiilor reverse repo, emiterii certificatelor BNM, vînzărilor definitive de VMS, atragerii de depozite, Banca Naţională emite, în baza împuternicirii acordate de către participanți și, după caz, de către Fondul de garantare a depozitelor, ordinele de plată în numele acestora în scopul debitării conturilor lor curente deschise la Banca Națională cu sumele aferente operațiunii efectuate.
7. În ziua decontării, după perceperea mijloacelor băneşti respective, Banca Naţională înregistrează în SIC dreptul de proprietate asupra certificatelor BNM emise și VMS tranzacționate definitiv sau în cadrul tranzacțiilor repo/reverse repo.
8. În cazul acordării de credite, Banca Națională deschide conturi analitice, informează participanții despre numărul contului la care aceștia trebuie să ramburseze creditul și să transfere dobînda aferentă.

*Secţiunea 7. Formule de calcul utilizate în cadrul*

*operaţiunilor de piaţă monetară*

1. În cadrul licitației la rata variabilă, procentul de alocare proporţională şi suma alocată la preţul minim/rata maximă acceptate se determină în modul următor:





unde:

 - procentul de alocare proporţională;

 - volumul total alocat;

 - volumul agregat al ofertelor executate la preţ mai mare/rata dobînzii mai mică/rata dobînzii mai mare decît preţul marginal acceptat/rata dobînzii marginală acceptată;

 - volumul agregat al ofertelor înaintate la preţul marginal acceptat/rata dobînzii marginală acceptată;

 - suma alocată ofertei individuale înaintate la preţul marginal acceptat/rata dobînzii marginală acceptată;

 - valoarea ofertei individuale înaintate la preţul marginal acceptat/rata dobînzii marginală acceptată.

1. Rata nominală a dobînzii la certificatele BNM se determină după următoarea formulă:



unde:

 - rata nominală anuală a dobînzii (%);

 - valoarea nominală a certificatelor BNM (lei);

 - preţul de cumpărare a certificatelor BNM (lei);

 - numărul de zile pînă la scadenţă.

1. Preţul mediu ponderat/rata dobînzii medie ponderată se calculează în modul următor:



unde:

 - preţul mediu ponderat/rata dobînzii medie ponderată (lei);

 - preţul /rata dobînzii indicate în oferta (lei);

 - volumul indicat în oferta (lei);

 - numărul total al ofertelor alocate la licitaţie.

1. Dobînda la depozitele atrase/creditele acordate se calculează după formula:



unde:

*D* – suma dobînzii la depozitul atras/creditul acordat;

*S* – suma depozitului atras/creditului acordat;

*Rd* – rata dobînzii în procente;

*n* - termenul operațiunii (zile).

1. Rata dobînzii pentru operațiunile repo/reverse repo (rata repo) este rata anuală a dobînzii folosită la determinarea preţului de răscumpărare şi se determină după următoarea formulă:

****

unde:

*R* - rata dobînzii (rata repo) (%);

*Pr* - preţul de răscumpărare (lei);

*Pc* - preţul de cumpărare (vînzare) determinat de Banca Națională, diminuat cu marja de ajustare stabilită de către Banca Națională în cazul operațiunii repo (lei);

*t* - termenul operațiunii (zile).

1. Preţul de răscumpărare a VMS la scadența tranzacției repo/reverse repo se calculează după formula:

*Pr = Pc\*(1+R\*t/365/100)*

unde:

*Pr* - preţul de răscumpărare;

*Pc* - preţul de cumpărare (vînzare) determinat şi diminuat cu marja de ajustare stabilită de către Banca Națională;

*R* - rata dobînzii (repo);

*t* - termenul operațiunii (zile).

**Capitolul VI**

**Proceduri bilaterale**

1. Operaţiunile de piaţă monetară pot fi efectuate prin proceduri bilaterale iniţiate de către Banca Naţională în cadrul operațiunilor de reglaj fin și a celor structurale, în funcție de situația creată pe piața monetară. În cadrul acestor proceduri, Banca Națională contactează direct unul sau mai mulți participanți.
2. Frecvența și scadența operațiunilor efectuate prin proceduri bilaterale nu sunt standardizate.
3. În vederea efectuării operaţiunilor de piaţă monetară prin proceduri bilaterale, Banca Naţională va negocia cu participantul, după caz, în prealabil prin telefon, parametrii tranzacţiei:
   * 1. tipul tranzacţiei;
     2. termenul tranzacţiei;
     3. preţul de cumpărare/vînzare;
     4. rata dobînzii;
     5. volumul tranzacţiei;
     6. data decontării;
     7. data scadenţei;
     8. lista activelor eligibile acceptate pentru garantare (în cazul acordării de credite).
4. Operațiunile de piață monetară efectuate prin intermediul procedurilor bilaterale se confirmă similar celor derulate prin intermediul licitațiilor și se decontează la data decontării negociată cu participantul.
5. La acordarea creditelor prin proceduri bilaterale, Banca Națională va încheia cu participantul un contract de gaj.

**Capitolul VII**

**Stingerea obligaţiilor în cadrul operațiunilor de piață monetară**

1. Răscumpărarea certificatelor BNM se efectuează la data scadenţei, anunţată la emiterea certificatelor BNM.
2. La data scadenţei certificatelor BNM, Banca Naţională transferă în conturile curente ale participanților eligibili /contul curent al Fondului de garantare a depozitelor deschise la Banca Națională valoarea nominală a certificatelor supuse răscumpărării.
3. La data scadenţei tranzacţiei reverse repo (răscumpărarea VMS de către Banca Națională), Banca Națională transferă în conturile curente ale participanților eligibili deschise la Banca Națională valoarea (prețul) de răscumpărare a VMS. În cazul tranzacției repo (răscumpărarea VMS de către participanți), la scadența acesteia, Banca Națională emite ordine de plată în numele participanților eligibili în scopul debitării conturilor lor curente deschise la Banca Națională cu valoarea (prețul) de răscumpărare a VMS.
4. Achitarea creditului garantat cu active eligibile şi a dobînzii aferente se efectuează de către participantul eligibil prin transferul sumelor respective în contul Băncii Naţionale, în termenele și condițiile prestabilite la acordarea creditului.
5. La data scadenţei depozitelor, Banca Naţională transferă în conturile curente ale participanților eligibili deschise la Banca Națională sumele depozitelor şi dobînzile aferente.
6. În cazul în care data scadenţei operațiunii de piață monetară este o zi nelucrătoare, răscumpărarea VMS în cadrul tranzacțiilor repo/reverse repo și a certificatelor BNM, precum și rambursarea creditelor/depozitelor are loc în următoarea zi lucrătoare, fără achitarea unei dobînzi suplimentare.

**Capitolul VIII**

**Proceduri și sancțiuni care urmează a fi aplicate în caz de**

**nerespectare a obligațiilor de către participanți/Fondul de garantare a depozitelor**

1. În situația în care un participant eligibil/Fondul de garantare a depozitelor nu își îndeplinesc obligațiile care le revin în conformitate cu prevederile prezentului regulament și/sau ale acordurilor de participare la operațiunile de piață monetară ale Băncii Naționale, Banca Națională poate aplica sancțiuni în formă de suspendare a participării acestora la operațiunile de piață monetară, inclusiv rezilierea unilaterală a acordului de participare la operațiunile de piață monetară ale Băncii Naționale a Moldovei. După caz, Banca Națională poate aplica sancțiuni pecuniare în modul prevăzut de acordurile încheiate cu participanții eligibili/Fondul de garantare a depozitelor.
2. În situaţia în care participantul eligibil nu și-a onorat pe deplin obligațiile față de Banca Națională conform termenelor prevăzute, Banca Naţională va proceda la executarea garanţiilor în conformitate cu prevederile art.70 alin.(2) din Legea nr.548-XIII din 21 iulie 1995 cu privire la Banca Naţională a Moldovei.
3. Banca Națională este în drept să rețină VMS procurate în cadrul tranzacției repo în calitate de proprietar în cazul lipsei sau insuficienței mijloacelor bănești în contul curent al participantului eligibil pentru răscumpărarea VMS.
4. În situația în care VMS aflate în posesiunea Băncii Naționale au devenit scadente, suma obţinută de la răscumpărarea VMS de către Ministerul Finanţelor va fi îndreptată la stingerea datoriei restante a participantului eligibil.
5. Executarea garanțiilor în formă de VMS în cadrul tranzacțiilor repo și operațiunilor de acordare a creditelor se efectuează prin licitații desfășurate conform prevederilor prezentului regulament, în volum integral sau parțial după data expirării termenului operațiunii respective, cu notificarea băncii debitoare.
6. La licitațiile de vînzare a activelor-garanție sunt acceptate toate băncile, cu excepția băncilor care au credite expirate și a celor care nu au răscumpărat VMS în cadrul tranzacției repo.
7. Suma încasată de la vînzarea activelor-garanție la creditele/tranzacțiile repo expirate va fi utilizată pentru achitarea datoriilor restante.
8. Achitarea datoriei restante a băncii se efectuează în următoarea consecutivitate: achitarea datoriei la dobînzi, achitarea penalităților și achitarea datoriei la credit.
9. Banca Naţională poate suspenda accesul participanților eligibili la una sau mai multe licitații/proceduri bilaterale pentru o perioadă de 30 de zile calendaristice de la data la care a fost stabilită comiterea următoarelor încălcări:
   * 1. nerespectarea obligaţiilor contractuale în cadrul operaţiunilor de piață monetară ale Băncii Naționale a Moldovei și facilităților permanente;
     2. admiterea unui deficit de rezerve obligatorii în lei moldoveneşti în contul Loro la Banca Naţională în mărime mai mare de 5 la sută din nivelul stabilit sau nerespectarea nivelului rezervelor obligatorii în contul Loro în sume de pînă la 5 la sută pe parcursul a două perioade de menţinere consecutive;
     3. depăşirea cu trei zile lucrătoare a termenului stabilit pentru completarea contului rezervelor obligatorii în valută străină sau în moneda naţională.
10. Banca Națională va notifica în scris participantului eligibil suspendarea acestuia de la operațiunile de piață monetară, cu indicarea datei de la care decizia intră în vigoare.
11. Banca Naţională poate să nu admită Fondul de garantare a depozitelor la una sau mai multe licitaţii ulterioare, în cazul neonorării obligațiilor de plată pentru certificatele BNM procurate.

Anexa nr.1

la Regulamentul cu privire la operaţiunile

de piaţă monetară ale Băncii Naţionale a Moldovei

|  |
| --- |
| **ACORD-CADRU**  **de participare la operaţiunile de piaţă monetară ale Băncii Naționale a Moldovei**  mun. Chişinău „\_\_\_”\_\_\_\_\_\_\_\_\_\_ 20\_\_  **Părţile prezentului acord:**  Banca Naţională a Moldovei, în persoana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,  (numele, prenumele, funcţia)  şi \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, denumită în continuare participant, în persoana  (denumirea completă a băncii)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, au încheiat prezentul acord privind următoarele:  (numele, prenumele, funcţia) |

**OBIECTUL ACORDULUI**

* 1. Prezentul acord reglementează relaţiile dintre Banca Naţională a Moldovei şi participant în procesul desfăşurării următoarelor tipuri de operaţiuni de piaţă monetară ale Băncii Naționale a Moldovei:
     1. operațiuni de absorbție de lichiditate (emitere de certificate ale BNM, tranzacții reverse repo cu active eligibile, atragere de depozite la termen, vînzări definitive de VMS);
     2. operațiuni de furnizare de lichiditate (tranzacții repo cu active eligibile, acordare de credite garantate cu active eligibile, cumpărări definitive de VMS).

**ASPECTE GENERALE PRIVIND DREPTURILE**

**ȘI OBLIGAȚIILE PĂRȚILOR**

* 1. În temeiul prezentului acord banca obţine calitatea de participant la operaţiunile de piaţă monetară, iar părţile la acord se obligă să-şi onoreze cu maximă diligenţă obligaţiile ce le revin în virtutea acordului şi să respecte prevederile Regulamentului cu privire la operaţiunile de piaţă monetară ale Băncii Naționale a Moldovei, aprobat prin Hotărîrea Consiliului de administraţie al Băncii Naţionale a Moldovei nr.\_\_ din 2014 (în continuare regulament).
  2. Banca Națională este în drept să inițieze operațiuni de piață monetară și să stabilească instrumentul care urmează a fi utilizat, termenele și condițiile de efectuare a acestor operațiuni.
  3. Banca Națională se obligă:
     1. să expedieze participantului, prin intermediul platformei unice de tranzacționare sau prin alte modalităţi conform prevederilor regulamentului, anunțul cu privire la data și condițiile de desfășurare a licitaţiei;
     2. să informeze participantul despre rezultatele licitaţiei/procedurii bilaterale în aceeaşi zi prin intermediul platformei unice de tranzacționare sau, după caz, prin alte modalităţi conform prevederilor regulamentului.
  4. Participantul care a decis să participe la licitaţie sau a acceptat procedura bilaterală se obligă, în ziua desfăşurării licitaţiei/procedurii bilaterale, să transmită ofertele prin intermediul platformei unice de tranzacționare sau prin alte modalităţi conform prevederilor regulamentului, pînă la ora specificată în anunțul privind desfăşurarea operaţiunilor de piaţă monetară.

**DREPTURI ȘI OBLIGAȚII SPECIFICE**

**OPERAȚIUNILOR DE ABSORBȚIE DE LICHIDITATE**

* 1. Participantul împuternicește Banca Națională de a emite ordine de plată în numele său în scopul debitării, la data decontării, conform rezultatelor licitațiilor/procedurilor bilaterale a contului său curent deschis la Banca Naţională cu suma respectivă pentru operaţiunile de absorbție de lichiditate.
  2. Participantul se obligă:
     1. să asigure pe contul său curent deschis la Banca Națională disponibilitatea de mijloace băneşti suficiente pentru efectuarea decontărilor operaţiunilor de absorbție de lichiditate, la data decontării, conform rezultatelor licitaţiei/procedurilor bilaterale la începutul etapei „Efectuarea plăţilor şi a compensării” a zilei operaţionale a SAPI;
     2. să asigure, la data scadenței unei tranzacții reverse repo, disponibilitatea activelor-garanție pentru transferarea lor în contul nr.1 al Băncii Naționale deschis în SIC.
  3. Banca Națională se obligă să transfere în contul curent al participantului deschis la Banca Națională mijloacele bănești la data scadenţei certificatelor BNM, depozitelor plasate, tranzacției reverse repo.
  4. La solicitarea participantului Banca Națională este în drept să-i restituie depozitul pînă la scadenţa acestuia, cu achitarea unei dobînzi calculată aplicînd rata medie ponderată a dobînzii pe sistemul bancar la depozitele atrase la vederede la persoanele juridice cu dobîndă în lei moldoveneşti, disponibilă pentru ultimele trei luni precedente fiecărei luni de menţinere.

**DREPTURI ȘI OBLIGAȚII SPECIFICE TRANZACȚIILOR**

**REPO ȘI CUMPĂRĂRILOR DEFINITIVE**

* 1. Participantul se obligă:
     1. să asigure disponibilitatea VMS în portofoliul propriu la data desfășurării licitației/procedurii bilaterale, iar a celor eliberate din tranzacția repo precedentă ajunsă la scadență la data decontării tranzacției noi – la data decontării acesteia, pînă la ora 12:00, pentru transferarea lor în contul nr.1 al Băncii Naționale deschis în SIC;
     2. să răscumpere VMS vîndute în cadrul tranzacției repo sau VMS echivalente la o dată ulterioară și la un preț stabilit la data încheierii tranzacției;
     3. să asigure pe contul său curent deschis la Banca Națională disponibilitatea de mijloace băneşti suficiente pentru efectuarea decontărilor la data scadenței tranzacției repo, la începutul etapei „Efectuarea plăţilor şi a compensării” a zilei operaţionale a SAPI;
     4. să confirme Băncii Naționale acceptul transferării în contul nr.1 al Băncii Naționale deschis în SIC, a garanțiilor suplimentare sub formă de VMS, sau să transfere Băncii Naționale mijloace financiare suplimentare, în cadrul tranzacției repo, în ziua primirii de la Banca Naţională a notificării respective.
  2. Participantul împuternicește Banca Națională de a emite ordine de plată în numele său în scopul debitării, la data scadenței tranzacțiilor repo, a contului său curent deschis la Banca Naţională cu suma egală cu valoarea VMS la prețul de răscumpărare.
  3. Banca Națională este în drept:
     1. să efectueze în ziua desfășurării licitației blocarea și transferul în contul nr.1 al Băncii Naționale deschis în SIC a VMS acceptate;
     2. să solicite de la participant, în cadrul tranzacțiilor repo, un volum suplimentar de active eligibile sub formă de VMS sau mijloace financiare suplimentare (apel în marjă), în cazul unor modificări esențiale ale prețurilor acestora pe piață;
     3. să rețină VMS procurate în cadrul tranzacției repo în calitate de proprietar în cazul lipsei sau insuficienței mijloacelor bănești în contul curent al participantului pentru răscumpărarea VMS;
     4. să stingă datoria participantului cu suma obținută de la răscumpărarea VMS de către Ministerul Finanțelor, în situația în care participantul nu a asigurat răscumpărarea VMS la data tranzacției repo, iar după această dată VMS au devenit scadente.
  4. Banca Națională se obligă să efectueze decontarea pentru tranzacțiile repo/cumpărările definitive pe baza principiului livrare contra plată.

**DREPTURI ȘI OBLIGAȚII SPECIFICE** **ACORDĂRII DE**

**CREDITE GARANTATE CU ACTIVE ELIGIBILE**

* 1. Participantul se obligă:
     1. să asigure gajarea în favoarea Băncii Naţionale a activelor eligibile în sumă suficientă pentru a acoperi suma totală a creditelor acordate de Banca Naţională, dobînda și alte plăţi aferente;
     2. să ramburseze Băncii Naționale creditul obţinut şi să achite dobînda aferentă în termenele stabilite;
     3. să livreze Băncii Naționale garanții suplimentare, la acordarea creditelor, cel tîrziu în două zile lucrătoare după ziua primirii de la Banca Naţională a notificării respective conform punctului 5.3.1.
  2. Participantul este în drept să ramburseze creditul și să achite dobînda aferentă înainte de termen, cu acordul ambelor părți.
  3. Banca Națională este în drept:
     1. să solicite de la participant, la acordarea creditelor garantate cu active eligibile, un volum suplimentar de active-garanții, în cazul diminuării valorii acestora pe parcursul utilizării creditelor;
     2. să încaseze în mod incontestabil de pe contul curent al participantului deschis la Banca Națională suma restantă a creditului, a dobînzii și a altor plăți aferente neachitate în termen;
     3. să execute garanţiile pentru sumele nerecuperate în situaţia în care, în termenele prevăzute pe parcursul utilizării creditului și la data scadenţei, participantul nu a rambursat integral creditul acordat şi/sau nu a plătit integral dobînda aferentă.
  4. Banca Națională se obligă:
     1. la data decontării, să acorde participantului creditul conform rezultatelor licitațiilor/procedurilor bilaterale la valoarea indicată în confirmările operațiunilor efectuate după blocarea și/sau punerea la dispoziția Băncii Naționale a activelor-garanție;
     2. să restituie participantului activele-garanție în cazul achitării complete a creditului, dobînzii aferente şi a altor plăţi.

**SANCȚIUNI**

* 1. Banca Națională este în drept:
     1. să anuleze tranzacţia și să aplice o amendă unică în mărime de 0.01 la sută din suma tranzacției încheiate în cazul neonorării de către participant a obligațiilor de plată la data decontării, pînă la ora 15:00 conform rezultatelor licitației/procedurilor bilaterale în cadrul operațiunilor de absorbție de lichiditate;
     2. să anuleze tranzacția repo în suma integrală în cazul în care participantul nu a furnizat active-garanție suficiente conform prevederilor punctului 4.1.1. și să aplice o amendă unică în mărime de 0.01 la sută din suma tranzacției;
     3. să anuleze tranzacția de acordare a creditului în suma integrală în cazul în care participantul nu a furnizat active-garanție suficiente în ziua licitației pînă la ora 15:00 și să aplice o amendă unică în mărime de 0.01 la sută din suma tranzacției;
     4. să aplice la suma restantă a creditului acordat sau la volumul VMS la prețul de cumpărare neachitate în cadrul tranzacției repo o dobîndă de întîrziere în baza ratei dobînzii tranzacției efectuate, majorată cu 0.03 la sută, pentru fiecare zi calendaristică expirată;
     5. să suspende accesul participantului la operațiunile de piață monetară desfășurate de Banca Națională conform prevederilor regulamentului.
  2. Banca Națională se obligă să plătească, pentru fiecare zi de întîrziere, o amendă în mărime de 0.03 la sută din suma angajamentului neonorat, în cazul neîndeplinirii în termena obligaţiilor de plată în cadrul operațiunilor de piață monetară.

**TERMENELE ȘI CONDIȚIILE ACȚIUNII ȘI ÎNCETĂRII ACORDULUI**

* 1. Prezentul acord intră în vigoare la data semnării.
  2. În afară de cazurile prevăzute de lege și Regulamentul cu privire la operațiunile de piață monetară ale Băncii Naționale a Moldovei, părțile pot rezilia prezentul acord prin transmiterea unei notificări scrise cu 5 zile lucrătoare anterior datei preconizate a rezilierii.
  3. Completările şi modificările la acest acord se perfectează printr-un acord adiţional al părților.

**LITIGIILE ȘI DIVERGENȚELE PĂRȚILOR**

* 1. Divergențele și litigiile rezultate din executarea necorespunzătoare sau neexecutarea prezentului acord vor fi soluționate de către părți pe cale amiabilă. Dacă în acest mod divergențele/litigiul nu au fost soluționate, părțile vor recurge la remediile stabilite de legislația Republicii Moldova.
  2. Prezentul acord este încheiat în două exemplare, care au aceeaşi forţă juridică.

|  |  |
| --- | --- |
| Banca Naţională a Moldovei  bd. Grigore Vieru nr.1,  MD-2005, mun.Chişinău  cod fiscal 79592    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (numele, prenumele, funcţia, semnătura)  L.Ş. | Participantul:  **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**  (denumirea şi adresa participantului) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  cod fiscal (IDNO)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (numele, prenumele, funcţia, semnătura)  L.Ş. |

Anexa nr.2

la Regulamentul cu privire la operaţiunile de piaţă monetară

ale Băncii Naţionale a Moldovei

**Metoda de calcul al numărului de înregistrare de stat**

**(cod ISIN) a certificatelor BNM**

Numărul de înregistrare de stat (codul ISIN) al unui certificat în formă de înscrieri în conturi, emis de către Banca Naţională a Moldovei, se atribuie în conformitate cu cerinţele standardelor numărului internaţional de identificare al valorilor mobiliare (ISIN) şi este compus din 12 simboluri.

Simbolurile unu şi doi sunt reprezentate în formă de litere şi confirmă codul ţării în care emitentul are adresă juridică. Pentru Republica Moldova în calitate de cod se folosesc literele „MD”.

Simbolul trei este exprimat prin cifre sau numere şi este atribuit în funcție de tipul valorii mobiliare emise. Pentru certificatele BNM simbolul este 6.

Simbolurile patru şi cinci reprezintă codul emitentului, care este format din două litere. Pentru Banca Naţională a Moldovei codul emitentului este „BN”.

Simbolul şase poate fi exprimat prin cifre şi indică termenul pentru care este emisă valoarea mobiliară:

1 - pînă la un an;

2 - de la 1 pînă la 5 ani;

3 - peste 5 ani (cu excepţia valorilor mobiliare emise pe un termen nedefinit);

4 - cu termen nedefinit.

Simbolurile şapte - unsprezece sunt simboluri de rezervă, care indică numărul de ordine al emisiunii de certificate.

Simbolul doisprezece este o cifră de control şi se calculează conform modulului „Doi plus doi”. Calculul cifrei de control se efectuează în modul următor:

Etapa 1.

Caracterelor alfabetice li se atribuie valori numerice, conform tabelului :

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Litera | Valoarea | Litera | Valoarea | Litera | Valoareaa | Litera | Valoarea | Litera | Valoarea |
| A | 10 | F | 15 | K | 20 | P | 25 | U | 30 |
| B | 11 | G | 16 | L | 21 | Q | 26 | V | 31 |
| C | 12 | H | 17 | M | 22 | R | 27 | W | 32 |
| D | 13 | I | 18 | N | 23 | S | 28 | X | 33 |
| E | 14 | J | 19 | O | 24 | T | 29 | Y | 34 |
|  |  |  |  |  |  |  |  | Z | 35 |

Etapa 2.

Dublăm mărimea fiecărei a doua cifră, începînd cu primul semn din dreapta, inclusiv cifrele zero.

Etapa 3.

Sumăm cifrele individuale obţinute ca rezultat al etapei 2.

Etapa 4.

Scădem rezultatul etapei 3 din valoarea următorului număr de ordin superior care se termină cu zero. Cifra obţinută va fi cifra de control. În cazul în care rezultatul etapei 3 este un număr ce se termină cu zero (50,60 etc.), cifra de control va fi 0.

**Exemplu:**

Calculul numărului de identificare al emisiunii a 1001-a de certificate ale BNM:

**M D 6 B N 1 0 1 0 0 1**

22 13 6 11 23 1 0 1 0 0 1

21 21 2 12 12 1 2 1 2 1 2

42 23 12 12 26 1 0 1 0 0 2

4+2+2+3+1+2+1+2+2+6+1+0+1+0+0+2= 29; 30 - 29= 1

Cifra 1 este cifra de control.

Numărul de identificare al emisiunii a 1001-a de certificate ale BNM este:

**MD6BN1010011.**

Anexa nr.3

la Regulamentul cu privire la operaţiunile de piaţă monetară

ale Băncii Naţionale a Moldovei

**ACORD**

**de participare la operațiunile de emitere a certificatelor Băncii Naționale a Moldovei**

mun. Chişinău „ \_\_\_”\_\_\_\_\_\_\_\_\_\_ 20\_\_

**Părţile prezentului acord:**

Banca Naţională a Moldovei, în persoana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(numele, prenumele, funcţia)

şi Fondul de garantare a depozitelor în sistemul bancar, denumit în continuare Fondul de garantare a depozitelor, în persoana \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­\_\_, au încheiat

(numele, prenumele, funcţia)

prezentul acord privind următoarele:

**I. OBIECTUL ACORDULUI**

* 1. Prezentul acord reglementează relaţiile dintre Banca Naţională a Moldovei şi Fondul de garantare a depozitelor în procesul emiterii certificatelor Băncii Naţionale a Moldovei (în continuare certificatele BNM).

**II. DREPTURILE ŞI OBLIGAŢIILE BĂNCII NAŢIONALE**

**Banca Naţională este în drept:**

* 1. Să debiteze, la data decontării, prin emiterea ordinului de plată în numele Fondului de garantare a depozitelor contul curent al acestuia deschis la Banca Naţională cu suma egală cu prețul de cumpărare a certificatelor BNM procurate la licitaţii.
  2. Să nu înregistreze, în sistemul de înscrieri în conturi, dreptul de proprietate asupra certificatelor BNM în cazul în care la data decontării, pînă la ora 15:00, Fondul de garantare a depozitelor nu și-a îndeplinit obligațiile de plată, și să aplice o amendă unică în mărime de 0.01 la sută din suma certificatelor BNM neachitate.

**Banca Naţională se obligă:**

* 1. Să înregistreze în contul curent al Fondului de garantare a depozitelor suma la valoarea nominală a certificatelor BNM supuse răscumpărării la data scadenţei.

**III. DREPTURILE ŞI OBLIGAŢIILE**

**FONDULUI DE GARANTARE A DEPOZITELOR**

**Fondul de garantare a depozitelor se obligă:**

* 1. Să-şi onoreze cu maximă diligenţă obligaţiile ce îi revin în virtutea acordului şi să respecte prevederile Regulamentului cu privire la operaţiunile de piaţă monetară ale Băncii Naţionale a Moldovei, aprobat prin Hotărîrea Consiliului de administraţie al Băncii Naţionale a Moldovei nr.\_\_\_ din \_\_\_\_\_2014.
  2. Să asigure, la data decontării, pînă la ora 9:00, disponibilitatea mijloacelor băneşti pe contul curent deschis la Banca Naţională în scopul achitării certificatelor BNM procurate.
  3. Să informeze imediat Banca Naţională despre orice problemă care ar putea duce la imposibilitatea îndeplinirii oricăror dintre obligaţiile ce decurg din prezentul acord.
  4. Să încheie contractul de participare la sistemul de înscrieri în conturi la Banca Naţională concomitent cu încheierea prezentului acord.
  5. Să comunice Băncii Naţionale denumirea băncii cu care a încheiat contractul de prestare a serviciilor pentru tranzacţiile cu certificatele BNM.

**Fondul de garantare a depozitelor este în drept:**

* 1. Să participe la licitaţiile de plasare a certificatelor BNM prin intermediul băncilor.
  2. Să ceară de la Banca Naţională transferarea mijloacelor pentru răscumpărarea certificatelor BNM la valoarea nominală în termenele şi condiţiile prevăzute la punctul 2.3 din prezentul acord.

**IV. TERMENELE ŞI CONDIŢIILE ACŢIUNII ŞI ÎNCETĂRII**

**ACORDULUI**

* 1. Prezentul acord intră în vigoare la data semnării.
  2. În afară de cazurile prevăzute de lege și Regulamentul cu privire la operațiunile de piață monetară ale Băncii Naționale a Moldovei, părțile pot rezilia prezentul acord prin transmiterea unei notificări scrise cu 5 zile lucrătoare anterior datei preconizate a rezilierii.
  3. Completările şi modificările la acest acord se perfectează printr-un acord adiţional al părţilor.

**V. LITIGIILE ŞI DIVERGENŢELE PĂRŢILOR**

* 1. Divergențele și litigiile rezultate din executarea necorespunzătoare sau neexecutarea prezentului acord vor fi soluționate de către părți pe cale amiabilă. Dacă în acest mod divergențele/litigiul nu au fost soluționate, părțile vor recurge la remediile stabilite de legislația Republicii Moldova.
  2. Prezentul acord este încheiat în două exemplare, care au aceeaşi forţă juridică.

|  |  |
| --- | --- |
| Banca Naţională a Moldovei  bd.Grigore Vieru nr.1,  MD-2005, mun.Chişinău  cod fiscal 79592  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (numele, prenumele, funcţia, semnătura)    L.Ş. | Fondul de garantare a depozitelor  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (adresa)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  cod fiscal (IDNO)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (numele, prenumele, funcţia, semnătura)  L.Ş. |

Anexa nr. 4

la Regulamentul cu privire la operaţiunile de piaţă monetară

ale Băncii Naţionale a Moldovei

Banca Naţională a Moldovei

Banca: \_\_\_\_\_\_\_\_\_\_\_\_\_\_\_\_\_\_\_\_

Adresa: \_\_\_\_\_\_\_\_\_\_\_\_\_\_\_\_\_\_\_\_

Telefon: \_\_\_\_\_\_\_\_\_\_\_\_\_\_\_\_\_\_\_\_

Fax: \_\_\_\_\_\_\_\_\_\_\_\_\_\_\_\_\_\_\_\_

**LISTA PERSOANELOR**

**CU DREPT DE A EFECTUA OPERAȚIUNI DE PIAȚĂ MONETARĂ**

|  |  |  |  |  |  |
| --- | --- | --- | --- | --- | --- |
| **Nr. d/o** | **Numele, prenumele** | **Codul**  **UUID** | **Tipul**  **operațiunii** | **E-mail** | **Telefon** |
| 1. |  |  |  |  |  |
| 2. |  |  |  |  |  |
| 3. |  |  |  |  |  |
| 4. |  |  |  |  |  |

Persoanele sus-indicate sunt autorizate să efectueze operațiuni de piață monetară cu Banca Națională a Moldovei pînă cînd prezenta notificare va fi modificată sau anulată de către bancă în conformitate cu prevederile Regulamentului cu privire la operaţiunile de piaţă monetară ale Băncii Naţionale a Moldovei.

Persoana responsabilă a

băncii \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(funcţia, numele, prenumele, semnătura)

Anexa nr.5

la Regulamentul cu privire la operaţiunile de piaţă monetară

ale Băncii Naţionale a Moldovei

\_\_\_\_\_\_\_\_\_\_\_\_\_\_\_\_\_\_\_\_

(denumirea băncii)

**CONFIRMARE**

Banca Naţională a Moldovei vă comunică lista activelor garanție acceptate pentru creditul adjudecat la licitația din „\_\_\_\_”\_\_\_\_\_\_\_\_\_\_\_20\_\_ în sumă de \_\_\_\_\_\_\_\_lei, cu scadența\_\_\_\_\_\_\_\_\_\_\_:

1. Valori mobiliare de stat (VMS):

|  |  |  |  |
| --- | --- | --- | --- |
| **Descrierea VMS** | **Codul ISIN** | **Valoarea nominală a VMS (lei)** | **Valoarea VMS la prețul evaluat (lei)** |
|
| **1** | **2** | **3** | **4** |
|  |  |  |  |
|  |  |  |  |
| .... |  |  |  |
| Total |  | X | X |

1. Rezervele obligatorii în MDL în sumă de \_\_\_\_\_\_lei;
2. Rezervele obligatorii în VLC, în sumă totală de \_\_\_\_\_\_\_\_\_\_\_\_\_\_lei, recalculate la cursul oficial al Băncii Naționale a Moldovei la data de „\_\_\_”\_\_\_\_\_\_\_\_\_\_\_\_\_\_20\_\_, inclusiv:

3.1. în dolari SUA în sumă de \_\_\_\_\_\_\_\_\_ USD, care recalculate în lei moldovenești la cursul oficial al Băncii Naționale a Moldovei (\_\_\_\_\_\_\_\_\_lei moldovenești pentru un dolar SUA) constituie suma de \_\_\_\_\_\_ lei;

3.2. în Euro în sumă de \_\_\_\_\_\_\_\_ Euro, care recalculate în lei moldovenești la cursul oficial al Băncii Naționale a Moldovei (\_\_\_\_\_\_\_\_lei moldovenești pentru un Euro) constituie suma de \_\_\_\_\_\_\_\_ lei.

4. ......................

Persoana responsabilă a

Băncii Naționale \_\_\_\_\_\_\_\_\_\_\_\_\_\_\_\_\_\_\_\_\_

(numele, prenumele, funcția)